ΓΡΑΠΤΗ ΕΡΩΤΗΣΗ P-2705/98

υποβολή: Karla Peijs (PPE) προς την Επιτροπή

(1 Σεπτεμβρίου 1998)

Θέμα: Χρήση στατιστικών στοιχείων στο Σύμφωνο σταθερότητας

Στους κανονισμούς 1466/97(1) και 1467/97(2), καθώς και στο ψήφισμα για το Σύμφωνο σταθερότητας(3), έχουν περιληφθεί συμφωνίες με βάση τις οποίες χώρες, το δημοσιονομικό έλλειμμα των οποίων υπερβαίνει το 3 %, υποχρεούνται να καταθέσουν ένα άτοκο ποσό, και σε εξαιρετική περίπτωση, να καταβάλουν πρόστιμο.

1. Μπορεί το Συμβούλιο να δηλώσει ποιά χρονική στιγμή και με βάση ποιά δεδομένα θα ληφθούν οι σχετικές αποφάσεις στο Σύμφωνο σταθερότητας (η έναρξη της παράλογης διαδικασίας ελλειμμάτων, η κατάθεση ενός ποσού ή η καταβολή προστίμου και η άρση της παράλογης διαδικασίας ελλειμμάτων);

2. Μπορεί το Συμβούλιο να δηλώσει με ποιό τρόπο θα γίνει ο χειρισμός του όλου θέματος, όταν οι αναθεωρήσεις του δημοσιονομικού ελλείμματος οδηγούν σε μεταβολή του ύψους του ποσού της κατάθεσης ή του προστίμου; Μπορεί το Συμβούλιο να επιβεβαιώσει ότι το τελικό πρόστιμο θα επιβληθεί με βάση τα οριστικά στοιχεία; Μπορεί το Συμβούλιο να επιβεβαιώσει ότι, σε ό,τι αφορά τον τελικό καθορισμό του δημοσιονομικού ελλείμματος, θα έχει σχέση ο κανονισμός 1552/89(4) (άρθρο 10, παρ. 8), σχετικά με το σύστημα των ιδίων πόρων της Κοινότητας;

3. Πρόκειται το Συμβούλιο, πριν από την έναρξη της ΟΝΕ στις 1 Ιανουαρίου 1999, να λάβει πρωτοβουλίες, προκειμένου να αποσαφηνισθεί ο κανονισμός 1467/92 για το Σύμφωνο σταθερότητας, σ' αυτόν τον τομέα, π.χ. μέσω απόφασης του Συμβουλίου, ούτως ώστε να διευρυνθεί η εμπιστοσύνη στην καλή λειτουργία του εν λόγω Συμφώνου;

Απάντηση του κυρίουde Silguy εξ ονόματος της Επιτροπής

(12 Οκτωβρίου 1998)

1. Ο κανονισμός (ΕΚ) 1467/97 του Συμβουλίου της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος(5), ορίζει συγκεκριμένες προθεσμίες για τις κυριότερες αποφάσεις που πρέπει να λαμβάνονται σύμφωνα με αυτήν τη διαδικασία.

Ο κανονισμός διασαφηνίζει πότε ακριβώς πρέπει να ληφθεί απόφαση με την οποία διαπιστώνεται η ύπαρξη υπερβολικού ελλείμματος. Εάν, βάσει των στοιχείων που γνωστοποιούν πριν από την 1η Μαρτίου του τρέχοντος έτους (έτος ν) - σύμφωνα με τον κανονισμό (ΕΚ) 3605/93 του Συμβουλίου της 22ας Νοεμβρίου 1993 για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας(6) -, συνάγεται ότι ένα κράτος μέλος βρισκόταν σε κατάσταση υπερβολικού ελλείμματος κατά το έτος ν-1, το Συμβούλιο πρέπει να αποφασίσει εντός τριών μηνών από την ημερομηνία γνωστοποίησης εάν υφίσταται υπερβολικό έλλειμμα, δηλαδή το αργότερο το Μάιο, εφόσον η απόφαση βασίζεται σε στοιχεία που γνωστοποιήθηκαν πριν από τις αρχές Μαρτίου. Συνεπώς, η Επιτροπή οφείλει να εκπληρώσει τα καθήκοντα που της έχουν ανατεθεί βάσει της διαδικασίας αυτής κατά τρόπον ώστε να επιτρέψει στο Συμβούλιο να τηρήσει τις αυστηρές προθεσμίες που επιβάλλονται από το σύμφωνο σταθερότητας και ανάπτυξης.

Εάν το συγκεκριμένο κράτος μέλος δεν λάβει αποτελεσματικά μέτρα εντός επτά μηνών για να διορθώσει το υπερβολικό έλλειμμά του, σύμφωνα με τις συστάσεις του Συμβουλίου, πρέπει να του επιβληθούν κυρώσεις το αργότερο εντός δέκα μηνών από τη γνωστοποίηση των στοιχείων, δηλαδή πριν από το τέλος του ημερολογιακού έτους κατά το οποίο ελήφθη η απόφαση για την ύπαρξη υπερβολικού ελλείμματος, εφόσον η απόφαση βασίζεται σε στοιχεία που γνωστοποιήθηκαν πριν από τις αρχές Μαρτίου. Σε περίπτωση εσκεμμένου υπερβολικού ελλείμματος είναι δυνατό να εφαρμοστεί επισπευσμένη διαδικασία.

Στον κανονισμό διευκρινίζεται επίσης ότι εφόσον το Συμβούλιο κρίνει ότι βάσει των γνωστοποιηθέντων στοιχείων το υπερβολικό έλλειμμα έχει διορθωθεί καταργεί την απόφασή για την ύπαρξη υπερβολικού ελλείμματος. Αίρονται επίσης όλες οι εκκρεμούσες κυρώσεις.

Οι προθεσμίες που ορίζονται από τον κανονισμό εφαρμόζονται επίσης όταν η διαδικασία έχει κινηθεί σε διαφορετική χρονική στιγμή ή υπό άλλες προϋποθέσεις.

Οι αποφάσεις που λαμβάνονται δυνάμει της διαδικασίας για τα υπερβολικά ελλείμματα πρέπει να βασίζονται στα στοιχεία της Επιτροπής, στα οποία λαμβάνονται υπόψη οι πλέον πρόσφατες πληροφορίες που παρέχουν τα κράτη σχετικά με το δημοσιονομικό έλλειμμα, το δημόσιο χρέος και το ονομαστικό ΑΕΠ, τα οποία είναι διαθέσιμα κατά τη χρονική στιγμή που λαμβάνεται η απόφαση. Τα στοιχεία είναι δυνατόν να αναθεωρηθούν βάσει μεταγενέστερων γνωστοποιήσεων. Μια απόφαση που λήφθηκε βάσει στοιχείων τα οποία στη συνέχεια αναθεωρήθηκαν μπορεί να πρέπει να τροποποιηθεί μετά τη γνωστοποίηση αναθεωρημένων στοιχείων. Για παράδειγμα, εάν βάσει των αναθεωρημένων στοιχείων που γνωστοποιήθηκαν το Σεπτέμβριο, συνάγεται ότι, εν αντιθέσει προς αυτά που είχαν γνωστοποιηθεί το Μάρτιο, το έλλειμμα του προηγουμένου έτους υπερέβη το 3 % του ΑΕΠ, η Επιτροπή μπορεί να κινήσει τη σχετική διαδικασία και το Συμβούλιο να αποφασίσει ότι το εν λόγω κράτος μέλος εμφανίζει υπερβολικό έλλειμμα. Ωστόσο, μέχρι σήμερα, καμιά απόφαση που λήφθηκε σύμφωνα με τη διαδικασία για τα υπερβολικά ελλείμματα δεν έχει ακόμη καταργηθεί βάσει αναθεωρημένων πληροφοριών.

2. Η επιβολή κυρώσεων, σύμφωνα με τη διαδικασία για τα υπερβολικά ελλείμματα, μπορεί να γίνει πολλά χρόνια μετά την επίσημη απόφαση για την ύπαρξη υπερβολικού ελλείμματος, δεδομένου ότι αυτή η απόφαση δεν καταργείται για όσο χρονικό διάστημα το συγκεκριμένο κράτος μέλος δεν διορθώνει το υπερβολικό του έλλειμμα. Όπως εξηγείται και προηγουμένως οποιαδήποτε απόφαση που λαμβάνεται σύμφωνα με τη διαδικασία για τα υπερβολικά ελλείμματα πρέπει να βασίζεται στα πλέον πρόσφατα στοιχεία τα οποία είναι διαθέσιμα κατά τη χρονική στιγμή που λαμβάνεται. Συνεπώς, ο υπολογισμός του ποσού της κύρωσης πρέπει να βασίζεται στα πλέον πρόσφατα στοιχεία σχετικά με το δημοσιονομικό έλλειμμα και το ονομαστικό ΑΕΠ του προηγουμένου έτους.

Η αναθεώρηση των στοιχείων για το ονομαστικό ΑΕΠ και το δημοσιονομικό έλλειμμα μπορεί να πραγματοποιηθεί μετά την πραγματική επιβολή της κύρωσης, δηλαδή μετά την κατάθεση και την καταβολή της ποινής. Αναθεωρήσεις του είδους αυτού ενδέχεται να οδηγήσουν σε σημαντικές προσαρμογές του ποσού των κυρώσεων.

Δεδομένου ότι οι κανονισμοί οι σχετικοί με το σύμφωνο σταθερότητας δεν θίγουν άμεσα αυτό το πρόβλημα της αναθεώρησης των στοιχείων, πρέπει να ακολουθείται η συνήθης πρακτική που χρησιμοποιείται για την αντιμετώπιση αυτών των προβλημάτων. Έχει θεσπιστεί μια γενική διαδικασία ως προς την αναθεώρηση των στοιχείων για τον καθορισμό της συνεισφοράς του τέταρτου ιδίου πόρου στον κοινοτικό προϋπολογισμό. Σύμφωνα με τη διαδικασία που ακολουθεί η Κοινότητα για τον προϋπολογισμό, οι αναθεωρήσεις στοιχείων του ΑΕΠ που πραγματοποιούνται μέχρι και τέσσερα χρόνια μετά από το συγκεκριμένο έτος συνεπάγονται προσαρμογή των συνεισφορών που έχουν ήδη καταβληθεί στον προϋπολογισμό. Η ίδια προσέγγιση θα ακολουθηθεί για τις χρηματικές κυρώσεις που επιβάλλονται σύμφωνα με το σύμφωνο σταθερότητας και οικονομικής ανάπτυξης. Το επίπεδο του ΑΕΠ που πρέπει να λαμβάνεται υπόψη είναι το ίδιο για τη συνεισφορά του τέταρτου πόρου και για τη διαδικασία τη σχετική με τα υπερβολικά ελλείμματα(7). Η εμπειρία σε θέματα διαδικασίας του προϋπολογισμού της Κοινότητας αποδεικνύει, πάντως, ότι οι σημαντικές διορθώσεις στα στοιχεία του ΑΕΠ πραγματοποιούνται κατά κύριο λόγο κατά τον πρώτο χρόνο που έπεται του συγκεκριμένου έτους και ότι στη συνέχεια τα στοιχεία παραμένουν σχετικά σταθερά.

3. Η Επιτροπή δεν προτίθεται να αναλάβει πρωτοβουλίες νομοθετικού χαρακτήρα σχετικά με τον κανονισμό αριθ. 1467/97(ΕΚ) του Συμβουλίου.

(1) ΕΕ L 209 της 2.8.1997, σελ. 1.

(2) ΕΕ L 209 της 2.8.1997, σελ. 6.

(3) ΕΕ C 236 της 2.8.1997, σελ. 1.

(4) ΕΕ L 155 της 7.6.1989, σελ. 1.

(5) ΕΕ L 209 της 2.8.1997.

(6) ΕΕ L 332 της 31.12.1993.

(7) Άρθρο 2 της οδηγίας 89/130/ΕΟΚ, Ευρατόμ του Συμβουλίου της 13ης Φεβρουαρίου 1989 για την εναρμόνιση του καθορισμού του ακαθάριστου εθνικού προϊόντος σε τιμές αγοράς (ΕΕ L 49 της 21.2.1989).